## Ivace+i Energia secunda 81 projectes municipals d’autoconsum elèctric amb energies renovables

*** Secundarà el 100 % del cost mitjançant una fórmula combinada de préstec bonificat i subvenció a fons perdut
* El desplegament d’estos projectes evitarà cada any l’emissió a l’atmosfera de 2.400 tones de diòxid de carboni**

L’Institut Valencià de Competitivitat i Innovació (Ivace+i), dependent de la Conselleria d’Innovació, Indústria, Comerç i Turisme que dirigix Nuria Montes, destinarà un total de 3 milions d’euros per a donar suport a 81 projectes presentats per 55 ajuntaments per a dur a terme instal·lacions d’autoconsum de generació d’energia elèctrica mitjançant energies renovables, en concret solar fotovoltaica.

Gràcies a esta línia d’ajuda, Ivace Energia sufraga el 100 % del cost dels projectes mitjançant una fórmula combinada de subvenció a fons perdut i un préstec a interés zero, la qual cosa, per al director general d’Energia i Mines, Manuel Argüelles, “facilita als ajuntaments apostar per l’autoconsum elèctric”, cosa que és “necessària per a intensificar al màxim la implantació d’esta forma de generació elèctrica en els nostres municipis, enviant un missatge exemplar, que redunde, així mateix, en l’optimització del gasto públic”.

En total, destinarà 3 milions d’euros, 1,8 milions d’euros dels quals seran per a subvencions a fons perdut. Els projectes previstos aportaran 4,4 megawatts de potència elèctrica d’origen renovable.

Com ha explicat Argüelles, de totes les instal·lacions que se secundaran, en corresponen 55 a iniciatives d’autoconsum col·lectiu, que produiran cada any un total d’1,7 milions de quilowatts hora (kWh). Així mateix, gràcies a la generació d’energia de manera no contaminant, s’evitarà l’emissió a l’atmosfera de 2.500 tones de diòxid de carboni a l’any.

D’altra banda, els 29 projectes restants són instal·lacions de caràcter individual que, d’acord amb els projectes presentats, produiran anualment 4,7 milions de quilowatts hora.

Cal destacar que el pressupost màxim que Ivace Energia secunda per projecte ascendix a 100.000 euros i concedix un màxim de 300.000 euros per entitat beneficiària.

El termini d’amortització per a retornar el préstec és de 96 mesos i les quotes d’amortització seran semestrals, és a dir, 16 quotes d’amortització. No obstant això, les 8 últimes quotes no seran girades al beneficiari perquè es compensaran amb la subvenció a fons perdut.

Cal destacar que es dona suport a les instal·lacions d’autoconsum basades en qualsevol font energètica renovable com ara fotovoltaica, eòlica o de biomassa/biogàs, i que, així mateix, tenen cabuda tant les instal·lacions sense emmagatzematge com les que compten amb sistemes d’emmagatzematge energètic (bateries).

Fecha: 22/09/2024